

**Mieli tėveliai, globėjai, ugdytojai**, jei pastebėjote šias vaiko mokymosi problemas, kreipkitės pagalbos į mokytoją, logopedą, ugdymo įstaigos vaiko gerovės komisiją.

 Kuo anksčiau Jūsų vaikui bus suteikta pagalba, tuo didesnės sėkmės galimybės.

***Rašymas ir skaitymas:***

* nurašo tekstus gerai, tačiau visiškai neparašo žodžių diktantų (nesuprantamas žodžių kratinys);
* nesiorientuoja sąsiuvinio lape, neskiria kairės ir dešinės, rašo ant eilučių, nepaiso paraštės;
* nurašydamas tekstą, daro daug klaidų;
* sunkiai supranta perskaitytų žodžių, tekstų reikšmę, negeba atpasakoti;
* skaitant nuolat apsirinka, praleidžia, spėja žodžius, „pameta“ eilutę;
* painioja panašiai skambančias ir panašiai tariamas raides (k-g, t-d, b-p, m-n, e-ė ir pan.);
* painioja ilguosius ir trumpuosius garsus (i-y, u-ū);
* neužbaigia žodžių, praleidinėja raides, keičia jas vietomis;
* painioja išoriškai panašias raides (P-R-B, d-b-p-g-y, r-z, 1-t-i, m-n-u, o-a ir pan.) bei išoriškai panašius skaitmenis ir ženklus (6-9, < >), kartais rašo skaitmenis ir raides „veidrodiškai“;

***Matematiniai gebėjimai:***

* neišmoksta sieti skaičiaus su atitinkamu daiktų kiekiu;
* nesuvokia tekstinių uždavinių esmės;
* sunkiai naudojasi schemomis, grafinėmis iliustracijomis;
* labai ilgai neįsimena daugybos lentelės, neįsidėmi matų, dydžių lentelių;
* neturi reikiamo lygio mintino skaičiavimo gebėjimų, veiksmų atlikimui ilgai naudojasi pirštukais ir kitais daiktais.

***Vaiko kalba:***

* netaisyklingai taria garsus, netaria arba keičia kitais garsais;
* nenustato, ar yra nurodytas garsas kitų garsų eilėje, nevardija žodžių garsais;
* siauras, skurdus žodynas;
* netaisyklinga kalba: netaisyklinga žodžių tvarka sakinyje arba žodžių praleidimas, žodžių derinimo ir kaitymo klaidos, neteisingai vartojami žodžiai pagal reikšmę;
* skurdi rišlioji kalba: vaikai negeba nuosekliai, rišliai pasakoti;

***Vaiko elgesys:***

* nesusikaupia, greitai išsiblaško, nesugeba sutelkti dėmesio į vieną veiklą;
* per daug impulsyvus, judrus, nenustygsta vietoje;
* itin lėtas veiklos tempas, dažnai nespėja atlikti užduočių laiku.

***Kiti stebimi sunkumai:***

* nesugeba perduoti ką tik pateiktos intonacijos, neįsimena spalvos, formos, vaizduojamų daiktų, girdėtų taktų;
* greitai pamiršta ar sunkiai atkuria išmoktą medžiagą.

Akmenės rajono savivaldybės PPT specialioji pedagogė A. Adolevskienė, 2022 m.